Варта адзначыць, што ў самым пачатку рэалізацыі праекта Глеб і Даша накіраваліся за парадамі наўпрост у Беларускую акадэмію музыкі, але тамтэйшыя ідэолагі, пачуўшы беларускую мову і ўбачыўшы на шапцы Пагоню, адрэагавалі холадна і адмовілі ў дапамозе. Прафесійна скласці спіс трэкаў з беларускімі класічнымі кампазіцыямі вызвалася выпадкова знойдзеная ў сацсетках студэнтка акадэміі Вольга Фёдарава. Пасля Нацыянальны цэнтр інтэлектуальнай маёмасці праверыў творы на прадмет аўтарскіх правоў: амаль 80% з адабранага знаходзіцца ў вольным доступе, так што актывістам не давядзецца плаціць за тое, каб усе мы слухалі пад зямлёй класікаў.